Bent Bøgsted (DF), 2010-11-16:
Det her lovforslag er jo det, der bygger Udbetaling Danmark op, også kaldet objektive sagsbehandlingscentre, hvoraf der er fem rundtom i Danmark: et i Hillerød, der er hovedcenter, og hvor ATP er, et i Vordingborg, et i Haderslev, et i Holstebro og et i Frederikshavn.
Det skal så medvirke til at gøre administrationen lettere og enklere for kommunerne i forbindelse med folkepension, førtidspension, boligstøtte, barseldagpenge og børnebidrag.
Det burde være noget, som kommunerne gerne vil have, og det er også en aftale, der er indgået med Kommunernes Landsforening, som har haft stor indflydelse på, hvad der skal ske.
Desuden har Kommunernes Landsforening jo flertal i bestyrelsen; de indstiller formanden for bestyrelsen og fem medlemmer, så de har stor indflydelse på Udbetaling Danmark, og hvordan det kommer til at fungere.
Det her vil så medføre, at der selvfølgelig skal flyttes nogle folk fra kommunerne og over i Udbetaling Danmark.
I forbindelse med opbygningen af Udbetaling Danmark er der lavet en undersøgelse, hvor kommunerne har indberettet, hvor mange årsværk de bruger på sagsbehandlingen, og de oplyste over for Deloitte og KL, at det drejer sig om 2.000 årsværk.
Og fremover vil det blive sådan, at der, når vi kommer til 2012, stadig væk skal være 500 årsværk ude i kommunerne.
Det er dem, der i borgerservice skal tage sig af alt, hvad der hedder personlig betjening.
Er der nogen, der føler, at de har behov for personlig betjening, skal de op i borgerservice og snakke med en af sagsbehandlerne der.
Og Udbetaling Danmark varetager så alt, hvad der ikke kræver personlig betjening.
Det er altså et stort fremskridt, og med tiden – når det er fuldt indfaset – vil der være 500 årsværk i kommunerne, 1.000 årsværk i Udbetaling Danmark, og der vil så efter aftale med KL være en besparelse på 500 årsværk, der giver 300 mio. kr., som bliver i kommunerne.
Det er jo penge, der kan bruges til andre formål ude i kommunerne, f.eks. indsatsen for de svage.
Så Dansk Folkeparti ser det som et rigtig godt tiltag, og vi forventer egentlig, at kommunerne går aktivt ind i at få indfaset det her.
Jeg har selvfølgelig også hørt, at der har været kritik, og vi har også modtaget breve fra kommuner, som siger, at det ikke går helt, som de har regnet med, og det har noget at gøre med, hvor mange årsværk man regner med.
Men der må man så bare lige sige, at kommunerne selv har indberettet, hvor mange årsværk de har brugt på det, og så kan det jo ikke hjælpe noget, at de bagefter kommer og siger, at så mange årsværk bruger de ikke.
Så der må man se på, hvad der er op og ned i det.
Men jeg tror da på, at kommunerne har indberettet de rigtige tal til KL og Deloitte i forbindelse med forundersøgelsen.
Der har også været en indsigelse vedrørende tjenestemændene, i forbindelse med at de skal overflyttes til staten, og man har spurgt, hvorfor de ikke kan blive i kommunerne.
Jeg har ikke nogen fornemmelse af, at der skulle være stor forskel på at være tjenestemand under staten og være tjenestemand under kommunen.
Jeg forventer egentlig, at tjenestemænd har de samme vilkår, selv om det er under kommunen og de bliver udlånt til ATP.
Så jeg kan egentlig ikke se, at det skulle være det store problem.
Med hensyn til placeringen af de her centre var det jo sådan, at de skulle placeres i Udkantsdanmark, og det er de også blevet.
Så jeg ser egentlig frem til, at det bliver nogle gode centre.
Og jeg ved godt, at der er nogle, der kommer til at få længere kørsel, og at nogle skal til at flytte, men der er ikke nogen, der tvinger nogen ud i de her centre; det er frit, om man vil være med i centrene eller ikke være med.
Så på den måde er det ikke sådan, at man kan sige, at de bliver tvunget til at skulle ud på den tur.
Med hensyn til dem, der ikke bliver brug for med tiden – de her 500 årsværk, der spares – ved vi også, at rigtig mange af de årsværk, måske alle sammen, vil kunne skæres væk ved naturlig afgang, da vi ved, at vi har store årgange, der forlader arbejdsmarkedet, især i kommunerne, her inden for de næste år.
Men alt i alt synes jeg, at det er et rigtig godt forslag.
Dansk Folkeparti ser frem til det videre arbejde med det, og jeg er sikker på, at vi får nogle rigtig gode og velfungerende centre.